‘Huiswerkers moet niemand vertrou’Argieffoto Huiswerkers word gewaarsku om niemand te vertrou wat by hul werkgewer se huis opdaag en beweer dat hulle deur die munisipaliteit gestuur is nie. Die waarskuwing van die polisie volg nadat boosdoeners hulself Woensdag as munisipale werkers voorgedoen en ’n huishulp bedrieg het om toegang tot haar werkgewer se huis in Welkom in die Vrystaat te verkry. Die huishulp is helderoordag in die huis in Naudeville vasgebind voordat die verdagtes met waardevolle items op die vlug geslaan het. Kapt. Stephen Thakeng, woordvoerder van die polisie, sê die vrou (51) was Woensdag laatoggend met huistake doenig toe sy ’n klop aan die hek hoor. Die huishulp is toe na die hek waar drie mans beweer het dat hulle deur die Matjhabeng- plaaslike munisipaliteit gestuur is om ’n watermeterlesing na te gaan op versoek van haar werkgewer. Die mans was geklee in blou denimbroeke, blou oorpakke en groen weerkaatserbaadjies. Hulle het ook gesigmaskers aangehad. Volgens die huishulp het sy aanvanklik geweier dat hulle inkom. Die mans het egter daarop aangedring dat hulle in die huis toegelaat word en die huishulp het eindelik bes gegee. Sy is oorval en die huis binnegedwing. Die verdagtes het ’n kombers oor haar kop getrek en haar vasgebind terwyl sy op die vloer gelê het. Die boosdoeners is later vort met twee polshorlosies, Gucci-parfuum, Versace-parfuum en ’n afstandbeheerder. Die huishulp kon haarself loswikkel en het haar werkgewer in kennis gestel. ’n Saak van huisroof is intussen by die polisie aanhangig gemaak. Enigiemand met inligting wat daarmee kan help om die verdagtes op te spoor, word versoek om kapt. Yolanda Hulme van die polisie in Welkom se eenheid vir ernstige en geweldsmisdade by 082 493 1204 te bel.